อิสระ?
ในงานสัมมนาประจำปี ครบรอบ 70 ปี ของแบงก์ชาติ ปีนี้สิ่งที่นักเศรษฐศาสตร์ยกขึ้นมาเสวนาเป็นหัวข้อหลัก คือ ความเป็นอิสระของธนาคารกลาง
26 ก.ย. 2555

ในงานสัมมนาประจำปี ครบรอบ 70 ปี ของแบงก์ชาติ ปีนี้สิ่งที่นักเศรษฐศาสตร์ยกขึ้นมาเสวนาเป็นหัวข้อหลัก คือ ความเป็นอิสระของธนาคารกลาง
หลายมุมมองเห็นพ้องว่า ต้องอิสระ
แต่ “อัมมาร สยามวาลา” แห่งทีดีอาร์ไอ เตือนสติว่า บางเวลาคนแบงก์ชาติก็ต้องทบทวนตัวเองเหมือนกัน ว่ามีอิสระในการทำงานมากไปหรือไม่ เพราะการทำนโยบายเศรษฐกิจระดับประเทศต้องร่วมมือกันทั้งแบงก์ชาติและรัฐบาล การขับเคลื่อนเศรษฐกิจจึงไปได้ดี
อัมมาร บอกว่า ความหมายไม่ได้ต้องการให้คนแบงก์ชาติเข้าไปรับคำสั่งจากคนของรัฐบาล หากแต่สนับสนุนความเป็นอิสระ แต่ไม่ใช่จะไม่เข้าใจนโยบายของรัฐบาลเสียเลย ทั้งสองหน่วยงานควรต้องแลกเปลี่ยนความเห็นกันด้วย
“ผมเห็นบทความแบงก์ชาติเน้นความเป็นอิสระมาก ถึงจะทำนโยบายได้มีประสิทธิภาพ แต่ผมกลับคิดว่าการทำนโยบายควรหารือร่วมกับรัฐบาลมากขึ้น เพื่อความเข้าใจและรอบคอบมากขึ้นหรือไม่” อัมมาร ว่า 
ฟังแล้วให้ฉุกคิดว่า ถ้าทุกฝ่ายทำงานร่วมกันประเทศได้ประโยชน์ทวีคูณ